**Genskabet og de 622.000 kr.**

*Af Pia Harder*

Orøs genbrugsbutik, Genskabet, kom på alles læber
og endda på de landsdækkende TV-kanaler,
da der i november 2024 blev fundet en pose indeholdende 622.000 kr.
på en hylde i baglokalet.
Det samme skete i marts i år, da politiet havde undersøgt sagen
uden at finde tegn på, at pengene stammede fra noget strafbart.
Og da der ikke var noget, der talte imod,
at der kunne være tale om en donation,
fik Genskabet lov til at beholde pengene.

Nu meldte det store spørgsmål sig så:
"Hvad skal pengene bruges til?"
Det spørgsmål har jeg stillet Genskabets formand, Siri Reiter.
Siri har været med fra Genskabets spirende begyndelse tilbage i 2015,
da en arbejdsgruppe
under projektet "Orø som forsynings- og demonstrations-ø"
formulerede nogle visioner om genbrug og energi.
Projektet lukkede, men arbejdsgruppen arbejdede videre
som en frivillig forening med det formål
at nedbringe Orøs affaldsmængder ved at fremme genbrug.

"I 2017 fik vi en container på genbrugspladsen,"
fortæller Siri,
"og i 2018 lejede vi butikken på Næsbyvej 4.
På Næsbyvej 4 har vi også værksteder,
hvor man kan få hjælp til at reparere sine ting.
Man kan også låne redskaber,
der bruges til genanvendelse af haveaffald,
f.eks. flishugger, motorsav, brændekløver og pælebor.
Vi holder også kurser og workshops i gør-det-selv.
Det, der står højest på vores ønskeliste, er at få vores eget sted.
Med donationen er dette ønske kommet inden for rækkevidde.

En af de visioner, vi vil realisere,
når vi får vores eget sted,
er at gøre det til et demonstrationshus for energirenovering
ved brug af genbrugsmaterialer og vedvarende energi.
Vi vil renovere ejendommen til energiklasse A med genbrugsmaterialer.
Det går godt i tråd med, at vi har etableret en lille genbrugstrælast,
og at FORS har stillet et vippefad til rådighed på genbrugspladsen,
hvor man kan donere genanvendeligt træ til os.

En anden vision, som måske kan blive til virkelighed,
er et rådgivningskontor for energioptimering af folks eget hus
samt for oplysning og rådgivning om energifælleskaber,
hvor folk går sammen om at etablere fælles energianlæg.

Vi har for nylig holdt en visionskonference,
og vi har mange andre planer og drømme.
Donationen er ikke kun en forbedring af vores økonomi,
den er også en forbedring af vores muligheder,"
slutter Siri.
